Solidariteit verwelkom spesiale SAPD-taakspan - Solidariteit WêreldSolidariteit Wêreld
Tuis › Mediaverklarings › Solidariteit verwelkom spesiale SAPD-taakspan
Solidariteit verwelkom spesiale SAPD-taakspan
Die vakbond Solidariteit verwelkom die aanstelling van ʼn spesiale SAPD-taakspan om bendegeweld en onwettige mynbou in die Vrystaat aan te vat.
Die minister van polisie, Bheki Cele, het onlangs teen onwettige mynwerkers, ook bekend as zama-zamas uitgevaar. Hy het gesê dat onwettige mynbedrywighede Suid-Afrika verlede jaar R41 miljard gekos het en dat die SAPD nou met onwettige mynwerkers sal afreken omdat hulle nie die land se wette eerbiedig nie.
“Solidariteit het al sedert 2009 geëis dat so ʼn spesiale taakspan aangestel word en ons is verheug dat die staat die probleem van onwettige mynbou nou ernstig begin opneem,” sê Paul Mardon, Solidariteit se adjunkhoofsekretaris van beroepsgesondheid en -veiligheid.
Die taakspan, bestaande uit 12 lede, is by ʼn Imbizo in Welkom bekendgestel. Die SAPD het ook bekendgemaak dat operasionele taakspanne wat spesifieke misdade sal teiken, landswyd ontplooi gaan word.
Mardon meen dat rampokkery (“gangsterism”) en onwettige mynbou ’n landswye probleem is en dat die twee ten nouste met mekaar verband hou aangesien onwettige mynbou hoofsaaklik deur misdaadsindikate bedryf word.
“Solidariteit sal graag wil sien dat hierdie spesiale taakspan ook daadwerklik aangewend sal word in ander provinsies waar onwettige mynbou ook ernstige afmetings aanneem, soos aan die Oos- en Wesrand in Gauteng, in Noordwes, Mpumalanga en in Limpopo,” sluit Mardon af.